REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/33-17

28. februar 2017. godine

B e o g r a d

ZAPISNIK

13. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 28. FEBRUARA 2017. GODINE

Sednica je počela u 13.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Vesović, Jovica Jevtić, Dragan Jovanović, Jasmina Karanac, Zoran Milekić, dr Vladimir Orlić, Jovo Ostojić, Ognjen Pantović, Snežana Petrović, Dalibor Radičević i Ivana Stojiljković.

Sednici su prisustvovali zamenici članova Odbora: Ivan Karić (zamenik Novice Tončeva) i Balša Božović ( zamenik Gorana Ćirića).

Sednici nisu prisustvovali članovi Odbora: Nenad Konstantinović, Stefana Miladinović i Sonja Pavlović, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture Veljko Kovačević, v. d. pomoćnika ministra za vodni saobraćaj i Jelena Sofrić, savetnik u Sektoru za vodni saobraćaj.

Odbor je, većinom glasova (12 za, jedan uzdržan, jedan član Odbora nije glasao), u skladu sa predlogom predsednika Odbora usvojio sledeći:

D n e v n i r e d

1. Razmatranje Predloga zakona o potvrđivanju Sporazuma između Vlade Republike Srbije i Vlade Mađarske o plovidbi rekom Tisom, koji je podnela Vlada (broj 011-107/17 od 16.01.2017.godine);
2. Razmatranje predstavki upućenih Odboru.

Pre prelaska na razmatranje utvrđenog dnevnog reda većinom glasova (13 za, jedan član Odbora nije glasao), usvojen je Zapisnik 12. sednice Odbora održane 23. januara 2017. godine.

Prva tačka dnevnog reda – **Predloga zakona o potvrđivanju Sporazuma između Vlade Republike Srbije i Vlade Mađarske o plovidbi rekom Tisom**

Veljko Kovačević, v. d. pomoćnika ministra za vodni saobraćaj, je obrazlažući Sporazum istakao da je posle dve godine pregovora na nivou Vlade Republike Srbije i Vlade Mađarske dogovoren potpuno novi sporazum o plovidbi rekom Tisom, kojim se stavlja van snage stari iz 1955. godine. Najbitnije promene koje omogućava ovaj sporazumom je da se reka Tisa konačno otvara za plovidbu svih brodova, sporazum iz 1955. godine je dozvoljavao slobodnu plovidbu samo za brodove pod srpskom i mađarskom zastavom. Takođe, ovim sporazumom se podiže obim transporta na reci Tisi i omogućavaju bolji uslovi poslovanja za sve brodske kompanije, kao i za sve postojeće i buduće luke na reci Tisi. Ovim sporazumom, takođe, dve vlade daju svoj doprinos širenju vodne mreže unutrašnjih vodnih puteva. Na dosadašnjoj mreži utvrđenih vodnih puteva nije bilo reke Tise, tako da se usvajanjem ovog sporazuma širi evropska mreža, a bitno je istaći i da plovidba nije rezervisana samo za brodove pod zastavom Evropske unije već za apsolutno sve države, istakao je na kraju izlaganja predstavnik Ministarstva.

Odbor je, u skladu sa članom 155. stav 2. Poslovnika Narodne skupštine, odlučio, većinom glasova (13 za, jedan član Odbora nije glasao), da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Mađarske o plovidbi rekom Tisom, koji je podnela Vlada.

Za izvestioca Odbora na sednici Narodne skupštine određena je Katarina Rakić, predsednik Odbora.

Druga tačka dnevnog reda - **Razmatranje predstavki na predlog Radne grupe Odbora**

Povodom ove tačke dnevnog reda predsednik Odbora je dala reč izvestiocu Radne grupe Odbora za predstavke Ivani Stojiljković.

Narodni poslanik Ivana Stojiljković je obavestila Odbor da je Radna grupa na sastanku održanom 27. februara 2017. godine razmotrila sedam pristiglih podnesaka i odlučila sledeće o daljem postupanju:

- Ponovljena predstavka Steve Rajića iz Apatina, u vezi usvojenih propisa o legalizaciji pojedinih objekata (broj 07-298/12) - biće prosleđen Ministarstvu građevinarstva, saobraćaja i infrastrukture;

- Povodom ponovljene predstavke Zorana Trifunovića iz Rače, u vezi zaštite imovinskih prava (broj 07-1348/15), a koja sadrži niz navoda koji nisu u skladu sa članom 3. stav 4. Uputstva za postupanje sa inicijativama, peticijama, predstavkama i predlozima upućenim Narodnoj skupštini, odlučeno je da se ne odgovara;

- Predstavka Svetlane Mikašinović iz Beograda, u vezi legalizacije dela stana (broj 07-3627/16) - biće prosleđena Ministarstvu građevinarstva, saobraćaja i infrastrukture i Sekretarijatu za poslove legalizacije Grada Beograda;

- Predstavka Savete Milošević iz Niša, u vezi sa regulisanjem prava prenosa svojine (broj 07-239/13) - biće prosleđena Službi katastra nepokretnosti Grada Niša;

**-** Predstavka Nemanje Rosića iz Beograda, u vezi ponuđenog stambenog prostora (broj 07-125/17) - biće prosleđena Gradskoj upravi Grada Beograda;

**-** Predstavka Verice Jeremić iz Sremčice, u vezi uređenja naknade za upravnika stambene zajednice (broj 07-1865/16) - biće prosleđena Ministarstvu građevinarstva, saobraćaja i infrastrukture;

- U vezi predstavke Miroslava Đorđevića iz Ripnja (broj 07-370/17) - biće prosleđen dopis podnosiocu da predstavka nije u delokrugu rada Odbora.

U vezi ponovljene predstavke Steve Rajića iz Apatina narodni poslanik Jovo Ostojić, s obzirom da živi u Apatinu, je predložio da se dodatno angažuje u vezi ove predstavke imajući u vidu da se gospodin Rajić u više navrata obraćao Odboru. Prisutni narodni poslanici su prihvatili ovaj predlog.

Odbor je većinom glasova (13 za, jedan uzdržan), odlučio da prihvati predloge Radne grupe za postupanje povodom svakog podneska.

\*

\* \*

Na sednici Odbora vođen je tonski zapis.

Sednica je zaključena u 13.15 časova.

SEKRETAR ODBORA PREDSEDNIK ODBORA

Biljana Ilić Katarina Rakić